Numărul turiştilor a crescut, la nivel mondial, cu 387.921.760 de vizitatori în intervalul 2006-2016, ajungând până la totalul de 1.245.000.000, cel mai mare număr înregistrat până acum, se arată în statisticile Băncii Mondiale, potrivit Mediafax.





Statele cu cei mai multi vizitatori au fost Franţa (82.570.000 sosiri), Statele Unite (75.608.000 sosiri), Spania (75.315.000), China (59.270.000) şi Italia (52.372.000).





Tot în 2016, România a avut parte de 10.223.000 sosiri, cea mai mare cifră înregistrată până acum, aproape dublă faţă de cea înregistrată în 1995. România a avut un număr de sosiri mai mare decât Elveţia (9.205.000), Suedia (6.782.000), Belgia (7.481.000) sau Cipru (3.187.000).





Cel mai mic număr de sosiri, doar 2.500, a fost înregistrat în Tuvalu, o insulă din Pacific cu o suprafaţă de 26 de km pătraţi.





Dacă în 1995 numărul turiştilor la nivel global - calculat pe baza numărului de sosiri - ajungea la doar 524.005.938 milioane, el a crescut gradual până la 857.078.240 milioane în 2006.





Scăderi ale numărului de turişti au avut loc în doar două intervale de timp. Primul, de 9.358.694 de vizitatori, a fost înregistrată în intervalul 2002-2003, atunci când numarul turiştilor a fost de 689.014.948.





Cea de a doua scădere a survenit pe fondul începutului de criză economică, în intervalul 2008-2009, atunci când numărul sosirilor a scăzut cu 39.312.951. Chiar şi-aşa, totalul a fost de 896 milioane turiști.





Pragul de un miliard de sosiri a fost depășit în 2012, de-atunci fiind înregistrate doar creşteri, în 2016 ajungându-se la un total de 1.245.000.000.





Pe categorii de venituri, cei mai mulţi turişti provin din rândul celor cu venituri medii, al căror număr a crescut de patru ori în intervalul 1995-2016. Acest segment este urmat de cel al persoanelor cu venituri mari, care în aceeaşi perioadă de timp s-a dublat. Din rândul celor cu venituri mici doar 16.104.000 de persoane şi-au permis, în 2016, o vacanţă.